Hentiesbaaiers maak weer skoon - Local News - Erongo
Wednesday, June 23rd, 2021 18:35:21
Hentiesbaaiers maak weer skoon
Die gemeenskap van Hentiesbaai gaan weer op 26 Junie kragte saamsnoer om hul dorp skoon te maak.
Lewies Vermaak; Burgemeester; "Dit is ons omgewing en as ons dit nie oppas nie, wie sal?"
Lewies Vermaak (middel), sy vrou Bianca (links) en Boet Burger (regs) in aksie by die Namibia Fin Chasers se strandskoonmaakdag. Foto Iréne-Mari van der Walt
Die gemeenskap van Hentiesbaai word deur die dorp se burgemeester, mnr. Lewies Vermaak, en Daleen Agenbag genooi om deel te neem aan 'n skoonmaakveldtog wat op Saterdag 26 Junie gehou word.
Vermaak sê daar word al lank aan dié veldtog beplan en die tyd is ryp vir inwoners om saam te staan om hul omgewing skoon te maak.
"Ons moet ons dorp skoonmaak. Die ooswind waai alewig rommel uit oop asdromme uit en baie van die hengelaars los hul rommel net so op die strand. Party mense sny die draadheining by die asgate wat meebring dat rommel die hele wêreld vol waai. Dit is vir ons 'n groot probleem," het Vermaak gesê.
Daar word beoog om Hentiesbaaiers van alle uithoeke by die beplande skoonmaakveldtog te betrek.
"Die munisipaliteit is betrokke en ons het ook vir Erongo Community Service, die Lion's en plaaslike hengelaars betrek. Studente van die Universiteit van Namibië se Sam Nujoma-kampus gaan ook help," het hy gesê.
Omgewingsbewaring lê na aan Vermaak se hart.
"Dit is ons omgewing en as ons dit nie oppas nie, wie sal? Die beste manier om byvoorbeeld ons seebronne te beskerm, is om rommel op te tel," sê hy.
Volgens hom moet daar 'n kulturele verskuiwing wees om rommelprobleme op te los.
"As mense sien ons gee vir ons dorp om sal dit beleggers lok. Ons sal egter eers vir ons mense hierdie kultuur moet aanleer en ongelukkig word kinders oor die algemeen nie meer met sulke waardes grootgemaak nie," het hy aangevoer.
'n Groep van sowat 100 hengelaars het in Februarie 'n suksesvolle skoonmaakveldtog langs die kus gehou. Die inisiatief is deur me. Lindie Barnard en haar groep, Namibia Fin Chasers, van stapel gestuur.
Die groep vrywilligers het teen die einde van die dag meer as 100 plastieksakke vol rommel opgetel en binne 'n kwessie van 'n paar uur drie bakkievragte vol én nog 'n sleepwa met rommel verwyder.
Volgens die wêreldwye beweging 4ocean, wat rommel uit die oseaan en van kuslyne verwyder, begin tot 90% van plastiekbesoedeling op land. Die organisasie voer aan die oorproduksie van plastiek en die afwesigheid van herwinningsinfrastruktuur in ontwikkelende lande dra tot die krisis by.
Plastiek wat in die oseaan beland, beïnvloed die planeet en dra by tot klimaatsverandering. Dit bedreig ook wêreldwye voedselsekerheid, ondermyn die gesondheid van die mens, vernietig dierelewens en ondermyn ekonomieë wat vir hul lewensbestaan op die see staatmaak.